FI Euroopan unionin virallinen lehti C 260/258

TILINTARKASTUSTUOMIOISTUIMEN TARKASTUSLAUSUMA KUUDENNEN, SEITSEMÄNNEN, KAHDEKSANNEN JA YHDEKSÄNNEN EUROOPAN KEHITYSRAHASTON (EKR) TOIMISTA VARAINHOITOVUONNA 2006

(2007/C 260/02)

I. Euroopan tilintarkastustuomioistuin (jäljempänä tilintarkastustuomioistuin) on tarkastanut kuudennen, seitsemännen, kahdeksannen ja yhdeksännen EKR:n tilinpäätöksen ja tilien perustana olevat toimet 31. joulukuuta 2006 päättyneeltä varainhoitovuodelta. Tilinpäätökseen sisältyvät tilinpäätösasiakirjat, selvitykset rahoituksen toteutumisesta sekä Euroopan investointipankin (EIP) toimittamat tilinpäätökset ja tiedot (1). Varainhoitoa koskevien säännösten mukaan tilintarkastustuomioistuimen on annettava Euroopan parlamentille ja neuvostolle lausuma tilien luotettavuudesta sekä tilien perustana olevien toimien laillisuudesta ja asianmukaisuudesta siltä osin kuin on kyse siitä osasta EKR:n varoja, joiden käyttöä komissio hallinnoi (2). Tilintarkastustuomioistuin on toimittanut tarkastuksensa tarkastusperiaatteidensa ja -standardiensa mukaisesti. Niissä sovelletaan yleisesti hyväksyttyjä kansainvälisiä tarkastusstandardeja EKR:jen toimintaympäristöön sovitettuina. Tilintarkastustuomioistuin sai tarkastuksen avulla riittävän perustan jäljempänä esitettävää lausumaa varten.Tilien luotettavuusII. Tilintarkastustuomioistuin katsoo, että selvitykset rahoituksen toteutumisesta varainhoitovuodelta 2006 ja tilinpäätökset 31. päivältä joulukuuta 2006 antavat luotettavan kuvan kuudennen, seitsemännen, kahdeksannen ja yhdeksännen EKR:n tuloista ja menoista varainhoitovuodelta ja taloudellisesta tilanteesta varainhoitovuoden lopussa. Asettamatta kyseenalaiseksi edellä esittämäänsä kantaa tilintarkastustuomioistuin haluaa tuoda esiin seuraavat seikat: a) komissio ei ole osoittanut, että maksamattomia laskuja koskevan varauksen arvioperusteina käytetyt oletukset ovat hyväksyttäviä b) tilinpäätöksen liitetiedoissa esitettyjen vakuuksien määrä on ilmoitettu liian suurena. Tilien perustana olevien toimien laillisuus ja asianmukaisuusIII. Tilintarkastustuomioistuin katsoo tarkastustulosten perusteella ja kohdassa IV esitettyjä seikkoja lukuun ottamatta, että varainhoitovuoden tulojen, EKR:ille myönnettyjen määrien, sitoumusten ja maksujen perustana olevat toimet ovat kaiken kaikkiaan lailliset ja asianmukaiset.IV. Tilintarkastustuomioistuimen tarkastuksessa kävi ilmi, että virheiden esiintyvyys oli olennainen lähetystöjen hyväksymissä tilien perustana olevissa toimissa.V. Kyseenalaistamatta sen enempää edellä esittämäänsä kantaa tilintarkastustuomioistuimen tarkastuksessa kävi ilmi, että talousarviotuen osalta komission maksatuspäätösten perusteella ei saada tarpeeksi muodollisella ja järjestelmällisellä tavalla näyttöä Cotonoun sopimuksen noudattamisesta.VI. Vaikka komissio on edistynyt valvontajärjestelmiensä kehittämisessä, tilintarkastustuomioistuimen tarkastuksessa kävi ilmi, että joitakin järjestelmiä olisi parannettava ja että olisi laadittava yleinen valvontastrategia, jonka avulla varmistettaisiin valvontatoimintojen tehokkaampi ja vaikuttavampi täytäntöönpano. Tilintarkastustuomioistuin panee merkille, että komissio on ottanut käsiteltäviksi useita tilintarkastustuomioistuimen kertomuksessa esitettyjä seikkoja, ja suhtautuu myönteisesti siihen, että komissio on ottanut suositukset myötämielisesti huomioon. 27. syyskuuta 2007 Hubert WEBER presidentti Euroopan tilintarkastustuomioistuin 12, rue Alcide De Gasperi, L-1615 Luxembourg

(1) Yhdeksänteen EKR:oon sovellettavan varainhoitoasetuksen 96 artiklan 1 kohdan, 100 ja 101 artiklan sekä 125 artiklan 2 kohdan säännösten mukaisesti; käytännössä kyseessä ovat yhtäältä tilinpitäjän laatimat taseet ja niihin liittyvät selvitykset ja toisaalta tulostilit, joihin sisältyvät johtavan tulojen ja menojen hyväksyjän ja tilinpitäjän yhdessä valmistelemat taulukot. Tilinpäätösasiakirjat esitetään konsolidoidussa muodossa kattavasti kaikkien neljän EKR:n osalta. Tarkastuslausuma ei koske EIP:n toimittamia tilinpäätöksiä ja tietoja (ks. alaviite 14).

(2) Edellä mainitun varainhoitoasetuksen 103 artiklan 3 kohdan mukaisesti; ottaen huomioon kyseisen asetuksen 1 artiklan tämä tarkoittaa sitä, että tarkastuslausuma ei koske EIP:n hallinnoimia ja sen vastuulla olevia yhdeksännen EKR:n varoja.